**ЗАПИСНИК**

**СА ПРВОГ РАДНОГ САСТАНКА ПРЕГОВАРАЧКЕ ГРУПЕ 5– ЈАВНЕ НАБАВКЕ**

**Састанак је одржан 24. јануара 2014. године, са почетком у 11,00 часова, у просторијама Канцеларије за европске интеграције.**

**Састанку су присуствовали:**

1. др Предраг Јовановић, директор Управе за јавне набавке – председник Преговарачке групе за Поглавље 5 – Јавне набавке
2. Далиборка Срећков, виши саветник у Управи за јавне набавке – заменик председника Преговарачке групе
3. Борисав Кнежевић, виши саветник у Управи за јавне набавке – секретар Преговарачке групе
4. Оливера Рајковић, виши саветник у Управи за јавне набавке – заменик секретара Преговарачке групе.

Састанку су присуствовали чланови Преговарачке групе:

1. Радулка Урошевић, врховни државни ревизор Сектора за ревизију организација обавезног социјалног осигурања, Државна ревизорска институција
2. Инга Шупут Ђурић, руководилац Групе за систем јавних набавки у Министарству финансија
3. Саша Варинац, председник Републичке комисије за заштиту права у поступцима јавних набавки
4. Александра Литричин, начелник Одељења за аналитику, односе са јавношћу и сарадњу са државним органима и другим институцијама, Републичка комисија за заштиту права у поступцима јавних набавки
5. Катарина Мујановић, Министарство природних ресурса, рударства и просторног планирања
6. Јасмина Благојевић, главни инспектор, Министарство унутрашњих послова
7. Бранко Живановић, виши инспектор, Министарство унутрашњих послова
8. Славенка Мијушковић, начелник одељења, Министарство спољне и унутрашње трговине и телекомуникација
9. Славица Јоковић, самостални саветник, Привредна комора Србије
10. Александар Кемивеш, самостални саветник, Привредна комора Србије
11. Бранко Мићовић, начелник, Министарство одбране
12. Весна Џагић, виши саветник, Комисија за заштиту конкуренције
13. Срђан Јанковић, самостални саветник, Комисија за заштиту конкуренције
14. Сандра Панић, Канцеларија за европске интеграције
15. Биљана Обрадовић, виши саветник, Републички секретаријат за законодавство.

Састанку су такође присуствовали:

1. Андреј Хорват, GIZ, тим-лидер пројекта
2. Миодраг Милосављевић, Фондација за отворено друштво
3. Данило Пејовић, Транспарентност Србија.

**Састанку нису присуствовали** представници Министарства рада, запошљавања и социјалне политике, иако је ово министарство именовало своје представнике у Преговарачкој групи. Састанку, такође нису присуствовали представници, Министарства енергетике, развоја и заштите животне средине. Ово министарство није именовало представнике у Преговарачкој групи. Састанку нису присуствовали представници Министарства привреде. Ово министарство је својим дописом од 3. јануара 2014. обавестило Управу за јавне набавке о свом ставу, да обзиром на правне тековине ЕУ садржане у Поглављу 5, не би требало да буде укључено у рад Преговарачке групе 5, али да је Министарство привреде, спремно да, ако је потребно, пружи неопходне информације у току преговарачког процеса.

Учешће институција у Преговарачкој групи за јавне набавке прецизно је дефинисано Владиним документом «Одлука о оснивању координационог тела за процес приступања Републике Србије Европској унији», те је обавезујуће за институције које су наведене у документу, међу којима су и три горе наведена министарства. Такође, Управа за јавне набавке има право да у рад Преговарачке групе укључи и друге институције и организације, ако ће то допринети њеном ефикаснијем раду.

**ДНЕВНИ РЕД:**

1. Уводна реч
2. Прелиминарна подела најважнијих области
3. Експланаторни и билатерални скрининг
4. Договор о плану и начину рада
5. Разно

**1. Уводна реч**

Уводну реч дао је др Предраг Јовановић, председник Преговарачке групе за Поглавље 5, који је упознао присутне са задацима и активностима Преговарачке групе у наредном периоду везаним за:

* ревизију Националног програма за усвајање правних тековина ЕУ (НПАА)
* припреме за експланаторни скрининг који је за Поглавље 5. планиран за 21. март 2014. године, као и за билатереални скрининг који је планиран за 13. мај 2014. године.

Г. Јовановић је у свом излагању детаљно информисао присутне о наредним корацима који се очекују у процесу ревизије Националног програма за усвајање правних тековина ЕУ.

У наставку је господин Андреј Хорват, руководилац пројеката GIZ, који помаже Србији да се припреми за Преговоре са ЕУ у техничком смислу, изнео опште информације о току преговора и обавестио све присутне да ће радионица у организацији GIZ-а бити организована у фебруару. Циљ радионице је да учесници технички разумеју процес преговарања за Поглавље 5, у смислу докумената који треба да се припреме и редоследа корака у самом процесу, о чему ће говорити експерт из Републике Хрватске, земље која је овај процес преговарања успешно завршила. Господин Хорват је, такође, напоменуо да усклађивање Стратегије развоја јавних набавки и акционог плана за њено спровођење треба прилагодити према буџетском календару ЕУ, тј. за период 2014. – 2020.

**2. Прелиминарна подела најважнијих области**

О прелиминарној подели најважнијих области Поглавља 5. – Јавне набавке, по институцијама, имајући у виду релевантне прописе Европске уније, говорио је Предраг Јовановић, председник Преговарачке групе.

По извршеном разматрању табеле: Прелиминарна подела најважнијих области, Поглавље 5. – Јавне набавке, дошло се до следећих закључака:

1. Област „класични“ сектор, као и област „сектор јавних предузећа - комунални сектор“, додати Министарство финансија у надлежне институције;
2. Област „концесије и ЈПП“, додати Републичку комисију за заштиту права у поступцима јавних набавки у надлежне институције;
3. Неопходно је да Управа за јавне набавке прибави мишљење Министарства правде и државне управе о томе ко је задужен за тематску област „Концесије и ЈПП“;
4. Евентуалне сугестије, у вези предложене поделе најважнијих области по институцијама, доставити у року од седам дана секретару Преговарачке групе.
   1. **Експланаторни и билатерални скрининг**

О експланаторном и билатералном скринингу говорио је Борисав Кнежевић, секретар Преговарачке групе.

* Експланаторни скрининг – 21. марта 2014. године у Бриселу

На састанку ће представници Европске комисије представити законодавство ЕУ у области јавних набавки. Наша делегација ће пре састанка у Бриселу направити листу питања за говорнике из Европске комисије, која ће бити унапред договорена међу члановима Преговарачке групе.

* Билатерални скрининг - 13. маја 2014. године у Бриселу

На састанку ће бити представљено законодавство Републике Србије у области јавних набавки представницима Европске комисије и то у оквиру 10 тематских области. Сваку област презентоваће представник једне од институција чланица Преговарачке групе (тзв. «известилац»).

Г. Кнежевић је обавестио присутне о томе да свака институција, сноси трошкове пута својих представника у Брисел, као и да је потребно да институције, на време предвиде средства за службене путеве у вези састанака експланаторног и билатералног скрнинга. Такође је истакао да је на састанцима у Бриселу превод обезбеђен, те да се може говорити на српском језику, али да презентације које се достављају Европској комисији морају бити на енглеском језику. Г. Кнежевић је додао да се препоручује да тзв. «известиоци» поред тзв. билатералног, присуствују и тзв. експланторном скринингу. Остали чланови Преговарачке групе, могу учествовати на састанцима у Бриселу у складу са могућностима.

Г. Кнежевић је додао да Европска комисија и након билатералног скрининга 13. маја, може доставити додатна питања Преговарачкој групи. Пошто добије одговоре на сва питања од стране Преговарачке групе, Европска комисија саставља тзв. Извештај о скринингу, а потом и тзв. Резултат скрининга. Ако нема додатних замерки Европске комисије, следећа фаза је отварање Преговора за Поглавље 5. Ако има примедби од стране ЕК (нпр. потребно је усвојити неке документе попут Стратегије развоја јавних набавки и/или Акциони план за њено спровођење), пре отварања Преговора морају се испунити тзв. услови/мерила за отварање Преговора (”opening benchmarks”).

На крају излагања, г. Кнежевић је истакао да су припрема за преговоре, као и сами преговори са ЕУ врло формалан процес, у којем је комуникација унутар Преговарачке групе, као и са Европском комисијом детаљно дефинисана.

**4. Договор о плану и начину рада**

Г-ђица Сандра Панић, упознала је присутне са садржајем Обрасца за анализу питања релевантних за усклађивање са правним актом ЕУ, који је основ за припрему састанка билатералног скрининга. Договорено је да се образац попуни до 10. фебруара 2014. године. Образац је интерног карактера, не доставља се званично Канцеларији за европске интеграције, већ остаје унутар Преговарачке групе и представљаће инструмент припреме за активности билатералног скрининга. Такође, г-ђица Панић је навела да није неопходно да се образац потписује, те да се рубрике за начелну процену трошкова могу оставити непопуњене у овом извештајном периоду, те се попунити накнадно.

Образац попуњавају институције које су надлежне за одређену област, а самим тим и за одређени правни пропис Европске уније.

Због ефикасности комуникације сви потребни материјали (преводи директива, презентације) биће достављани електронски (e-mail).

**5. Разно**

Усвојен је предлог чланова преговарачке Групе да се, на сајту Управе за јавне набавке ([www.ujn.gov.rs](http://www.ujn.gov.rs)), отвори подсајт „Поглавље 5 – Јавне набавке“ и да се на њему постављају информације о свим активностима, као и акти који се тичу преговора.

**Састанак је завршен у 12,30.**

**У Београду, 27. јануара 2014. године**

|  |
| --- |
| **ЗАПИСНИК САЧИНИО:**  Борисав Кнежевић, секретар ПГ 5 |

**САГЛАСНА:**

Далиборка Срећков, заменик председника ПГ 5

**ОДОБРИО:**

др Предраг Јовановић, председник ПГ 5